
545400 SIGHIŞOARA
Str. Muzeului nr.7, Tel./Fax 0265 - 771278

H O T Ă R Â R E A   NR. 209
din 19 decembrie 2013
privind aprobarea unui contract de asociere în participaţie

Consiliul Local al Municipiului Sighişoara, întrunit în şedinţă ordinară;
Luând act de proiectul de hotărâre şi referatul de aprobare al Primarului municipiului, în calitate de iniţiator, înregistrat cu nr. 26896/06.12.2013, calitate conferită de prevederile art. 33 din Legea nr. 393/2004 privind Statutul aleşilor locali, cu modificările şi completările ulterioare, coroborat cu prevederile art. 45 alin. (6) din Legea nr. 215/2001, Legea administraţiei publice locale, republicată, cu modificările şi completările ulterioare;

Având în vedere prevederile Hotărârii Consiliului Local Sighişoara nr. 102/27.06.2013 prin care s-a aprobat asocierea în participaţie a Municipiului Sighişoara cu Fundaţia Mihai Eminescu Trust, cu sediul în Municipiul Sighişoara, str. Cojocarilor, nr. 10, în vederea restaurării şi amenajării Turnului şi Bastionului Măcelarilor, contractul de asociere în participaţie urmând să fie supus spre aprobare Consiliului local;

Având în vedere faptul că, la finalizarea lucrărilor de restaurare şi amenajare a Turnului şi Bastionului Măcelarilor, acest asamblu va putea sa aibă destinaţia unui spaţiu de utilitate publică;

Având în vedere prevederile art. 1949 - 1954 din Legea nr. 287/2009 privind Codul civil, republicat, cu modificările şi completările ulterioare;

Având în vedere prevederile Legii nr. 422/2001 privind protejarea monumentelor istorice, republicată, cu modificările şi completările ulterioare;

Având în vedere prevederile Legii nr. 50/1991 privind autorizarea executării lucrărilor de construcţie, republicată, cu modificările şi completările ulterioare;

Având în vedere prevederile Regulamentului General de Urbanism, aprobat prin Hotărârea Guvernului nr. 525/1996, republicată, cu modificările şi completările ulterioare;

Având în vedere Raportul de specialitate comun al Arhitectului şef şi al Direcţiei Administrarea Patrimoniului, înregistrat cu nr. 26895/06.12.2013, prin care, se propune aprobarea contractului de asociere în participaţie a Municipiului Sighişoara cu Fundaţia Mihai Eminescu Trust, în vederea restaurării şi amenajării Turnului şi Bastionului Măcelarilor, îndeplinindu-se prevederile legale în acest sens;
Având în vedere avizele favorabile ale comisiilor: buget, urbanism, comerţ şi social;
În baza art. 36  (2) lit. „c”, ,,e”, (7) lit. ,,a’’ şi  (9), art. 45 (3) şi a art. 115  (1) lit. ,,b’’ din Legea nr. 215/2001, Legea Administraţiei Publice Locale, republicată, cu modificările şi completările ulterioare,

H O T Ă R Ă Ş T E:

Art.1. Se aprobă contractul de asociere în participaţie care se va încheia între Municipiul Sighişoara şi Fundaţia Mihai Eminescu Trust, cu sediul în Municipiul Sighişoara, str. Cojocarilor, nr. 10, în vederea restaurării şi amenajării Turnului şi Bastionului Măcelarilor, conform anexei nr. 1 care face parte integrantă din prezenta hotărâre, cu amendamentul că, durata obţinerii acordurilor, avizelor şi autorizaţiilor legale legate de începerea, dezvoltatea şi finalizarea proiectului de restaurare, amenajare şi  folosinţă a imobilului să fie de un an de zile, cu posibilitatea de prelungire cu maxim doi ani, cu acordul proprietarului, iar durata de execuţie să fie de doi ani, cu posibilitatea de prelungire cu maxim doi ani, cu acordul proprietarului.
Art.2. Se mandatează Primarul Municipiului Sighişoara cu semnarea contractului de asociere în participaţie, menţionat la art. 1 din prezenta hotărâre.

Art.3. Prezenta hotărâre se va comunica Fundaţiei Mihai Eminescu Trust, cu sediul în Municipiul Sighişoara, str. Cojocarilor, nr. 10.
Art.4. Cu ducerea la îndeplinire a prevederilor prezentei hotărâri se încredinţează Primarul municipiului, aparatul de specialitate al acestuia şi Fundaţia Mihai Eminescu Trust.

Art.5. Prin grija domnişoarei Fleşariu Anca, Secretar al Municipiului Sighişoara, prezenta hotărâre va fi comunicată, în termenul prevăzut de lege, Primarului municipiului, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.sighisoara.org.ro.

PREŞEDINTE DE ŞEDINŢĂ,

  



Oprean Petru 

Contrasemnează/Avizat pentru legalitate

         SECRETAR,



         Anca Fleşariu

Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;

  1 ex. Viceprimar;

  1 ex. Secretar;

  1 ex. Direcţia Economică;

  1 ex. Direcţia Administrarea Patrimoniului;
  1 ex. Arhitectul Şef;

  1 ex. Fundaţia Mihai Eminescu Trust.

10 ex. 

A.F./G.V.

